સ્વસ્તિક એ શાંતિ, સમૃદ્ધિ અને માંગલ્યનું પ્રતીક હોવાથી કેટલીક સૌભાગ્યવતી સ્ત્રીઓ ચાતુર્માસમાં સ્વસ્તિક વ્રત કરે છે. આ વ્રતમાં રોજ સ્વસ્તિક કાઢી તેની પૂજા કરવાની હોય છે. ચાતુર્માસમાં મંદિરમાં ભગવાનની પાસે સાથિયો અને અષ્ટદળની રંગોળી કાઢનાર સ્ત્રીને વૈધવ્યનો ભય રહેતો નથી, એવું પદ્મપુરાણમાં કહ્યું છે. ઘરનાં બારણા પાસે બહેનો સાથિયા કરે છે તેની પાછળ પણ આજ ભાવ છે, બારણા પર સ્વસ્તિકનું ચિત્ર ચીતરીને બહેનો ભાવનાપૂર્વક ઈશ્વર પાસે માંગે છે કે પ્રભુ મારા ધરમાં જે કંઈ અન્ન, વસ્ત્ર ઈત્યાદિ વૈભવ આવે તે પવિત્ર રહેવા દો. અનર્થથી મેળવેલો વૈભવ પણ જીવનમાં અનર્ત સર્જે છે. બહારથી હસતું પણ અંદરથી રડતું જીવન મને માન્ય નથી-ભારતીય નારીની આ મંગલ ભાવનાનું મૂર્તિમંત પ્રતીક એટલે સ્વસ્તિક. જૈન ધર્મ અને બૌદ્ધ ધર્મે પણ સ્વસ્તિકને પૂજ્ય માન્યું છે.